Heléne Lombard: Van superfeeks na supersjefHeléne Lombard in ‘Boerediva’. Toe die aktrise Heléne Lombard destyds die sepie 7de Laan vaarwel toegeroep het om haar op moederskap toe te spits, het sy nooit kon raai sy sou jare later as televisiesjef weer na die kleinskerm terugkeer nie. In die splinternuwe VIA-reeks, Boerediva, laat Lombard tradisionele én onkonvensionele disse in die kospotte prut in haar eie, kontemporêre kombuis in Johannesburg. Lombard, wat veral naam gemaak het as die superfeeks Sandra Stutterheim in 7de Laan, se drie seuns, Lucien (17), Marcel (14) en Ronin (12), wys ook gesig in die gesinsvriendelike program. “My lewe weg van die kamera het om kos en vriende gedraai en ek is natuurlik aangetrokke tot mense. Ek het ŉ tafel van vyf meter lank en daar is altyd mense by my huis en ek maak altyd kos. My kinders is my proefkonyne,” vertel Lombard in ŉ onderhoud met Maroela Media. “Dit was wonderlik dat ons die program in my huis kon skiet, want dit het beteken dat ek steeds by my kinders kon wees.” Hoewel sy nie meer op die kleinskerm te sien was nie, het sy rolle in flieks soos ŉ Pawpaw vir my Darling (2015), French Toast (2015) en Ballade vir ŉ Enkeling (2015) vertolk. Sy vertel dat sy nie besef het hoe baie sy dit gemis het om voor die kameras te wees totdat sy weer heeltyds moes inspring nie. Heléne Lombard en haar kinders, Lucien, Marcel en Ronin. (Foto: Verskaf) “Die kinders word groter en het my nie meer so nodig nie. Ek het begin krapperig raak vir ŉ nuwe uitdaging en Boerediva het op die perfekte tyd oor my pad gekom. Jy besef nie jy hunker na iets nie, totdat jy dit weer doen en dan besef jy net weer hoe lekker dit eintlik is.” Sy sê kykers kan ŉ huislike program met samesyn, lag en self-doen-wenke verwag. “Daar is altyd ŉ kinkel en alles lyk mooi. Daar is ook altyd iets om te leer en daar is ook altyd aan die einde van die program mense wat die kos eet.” Lombard vertel sy het haar kombuis self ontwerp. “Dit het ŉ groen-blou voorkoms en dit gaan baie mooi visueel vertoon. Daar is ŉ eiland waarop ek na die kamera se kant toe werk. My kombuis is die hart van my huis. As mense by my kom kuier, sit ons nie in die sitkamer nie, ons sit in die kombuis.” In elkeen van die 13 episodes maak een van Lombard se vriendinne ŉ draai om te kyk waarmee sy besig is en in die eerste drie episodes deel Lientjie Wessels ŉ mooimaak-wenk of twee. Heléne Lombard. (Foto: Verskaf) “Wat die program uniek maak, is dat elke episode ŉ verskillende tema het. Daar is temas soos piekniek, opera, ruk-en-rol (rock ’n’ roll) en padkos.” Sy vertel sy het elke oomblik op stel ingedrink en was baie opgewonde om die program te skiet. “Dit was vir my lekker om ŉ persoonlike reis met die program te hê. Ek voel ek het geblom en ek hoop dit kom ook so op die kamera oor.” Lombard sê in Boerediva was sy ŉ “oordrewe weergawe” van haarself. “Soms het ek gevoel asof ek ŉ karakter vertolk. Ek dink beslis ek bring my eie persoonlikheid na die tafel toe, maar dit is ŉ oordrewe weergawe van myself, want ek is nie elke dag ŉ diva nie.” Sy vertel laggend dat die twee gesinshonde en die pou, Gary, ook ŉ komiese verskyning in die reeks maak. Lombard sê sy het dié pou verlede jaar een oggend in haar tuin aangetref en hulle het later so geheg geraak aan mekaar dat Gary maar daar nesgeskrop het. “Hy loop oral agter my aan. In die oggende as ek koffie maak, klop hy aan die venster met sy bek en dan moet ek vir hom ontbytpap gee vir brekfis. Hy is baie oulik en die honde het hom darem nou gewoond geraak – aan die begin het hulle sy stertvere uitgepluk, arme ding!” Boerediva is elke Dinsdag om 17:00 op VIA (DStv-kanaal 147) te sien en is ook op DStv CatchUp beskikbaar.